“คิม”ลั่นทั่วโลกจะเห็นการเปลี่ยนแปลงครั้งใหญ่”ทรัมป์”ชี้ซัมมิตช่วยความสัมพันธ์เกาหลีเหนือ
"คิม"ลั่นทั่วโลกจะเห็นการเปลี่ยนแปลงครั้งใหญ่"ทรัมป์"ชี้ซัมมิตช่วยความสัมพันธ์เกาหลีเหนือ
12 มิ.ย. 2561

ผู้สื่อข่าวรายงานว่า ประธานาธิบดีโดนัลด์ ทรัมป์ แห่งสหรัฐ และนายคิม จอง อึน ผู้นำเกาหลีเหนือ ได้แถลงข่าวและลงนามในเอกสารร่วมกัน  ภายหลังจากการประชุมสุดยอดครั้งประวัติศาสตร์สิ้นสุดลง โดยผู้นำเกาหลีเหนือได้กล่าวภายหลังการลงนามเอกสาร ซึ่งยังไม่มีการเปิดเผยรายละเอียดว่า โลกจะได้เห็นการเปลี่ยนแปลงครั้งใหญ่ภายหลังการประชุมครั้งนี้ ขณะที่ทรัมป์กล่าวว่า เราภูมิใจและการประชุมสุดยอดครั้งแรกนี้ได้พัฒนาความสัมพันธ์ที่พิเศษกับผู้นำเกาหลีเหนือ รวมทั้งขอบคุณนายเจมส์ แมททิส รัฐมนตรีกระทรวงกลาโหมสหรัฐที่ได้เตรียมจัดการประชุม
การพบปะกันครั้งประวัติศาสตร์เกิดขึ้นเมื่อเวลาประมาณ 9.00 น.ตามเวลาท้องถิ่นในสิงคโปร์ โดยผู้นำทั้ง 2 ประเทศได้พบปะและจับมือกัน พร้อมกับเปิดโอกาสให้ผู้สื่อข่าวได้ถ่ายรูป จากนั้น ทรัมป์ได้พาคิมเข้าไปยังห้องโถง ซึ่งทั้ง 2 ฝ่ายได้ทักทายกันเพิ่มเติมและเปิดให้ผู้สื่อข่าวถ่ายรูปอีกครั้ง ภายหลังจากที่ทั้ง 2 ฝ่ายได้ประชุมร่วมกันแบบตัวต่อตัวแล้ว ทรัมป์และคิมก็ได้หารือระดับทวิภาคีร่วมกับผู้แทนของทั้ง 2 ฝ่ายต่อ และรับประทานอาหารกลางวัน
ขณะที่สิงคโปร์ได้ยกระดับความปลอดภัยอย่างแน่นหนาสำหรับการประชุมสุดยอดผู้นำระหว่างสหรัฐและเกาหลีเหนือ โดยทางการสั่งปิดถนนและตั้งด่านตรวจในบริเวณถนนใกล้กับโรงแรมของ 2 ผู้นำ รวมถึงส่งกำลังตำรวจกว่าพันนายออกลาดตระเวนทั้งทางบกและทางน้ำ
นายลี เซียน ลุง นายกรัฐมนตรีสิงคโปร์เปิดเผยว่า สิงคโปร์ได้ทุ่มเงินกว่า 20 ล้านดอลลาร์สหรัฐในการจัดประชุมสุดยอดระหว่างนายโดนัลด์ ทรัมป์ และนายคิม จอง อึน  โดยได้จัดสรรงบประมาณกว่าครึ่งในการดูแลรักษาความปลอดภัยให้กับผู้นำทั้งสอง
นายเค เซียนมูกัม รมว.มหาดไทยของสิงคโปร์ ระบุว่า สิงคโปร์ได้ส่งเจ้าหน้าที่ 5,000 นายทำหน้าที่รักษาความปลอดภัยภาคพื้นดิน พร้อมกล่าวว่า สิงคโปร์รู้สึกยินดีที่ได้มีส่วนร่วมในการประชุมครั้งนี้ โดยความปลอดภัยถือเป็นสิ่งที่ผู้นำทั้งสองประเทศให้ความสำคัญมากที่สุด อีกทั้งสองประเทศต่างเชื่อมั่นในความปลอดภัยและความเป็นกลางทางการเมืองของสิงคโปร์
ทั้งนี้ ทรัมป์จะเดินทางกลับสหรัฐคืนนี้ ขณะที่นายคิมจะเดินทางกลับเกาหลีเหนือในช่วงบ่ายวันนี้(12มิ.ย.)